Mandela is stabiel, sê Zuma | Maroela Media
Mandela is stabiel, sê Zuma
President Jacob Zuma het Dinsdagaand gesê dat hoewel oudpresident Nelson Mandela in 'n ernstige toestand is, hy die beste mediese sorg ontvang.
Zuma het in 'n onderhoud op die SABC gesê dat Mandela in 'n stabiele toestand is. "Ons almal voel dit, dat ons president, die regte pa van demokrasie in Suid-Afrika, in die hospitaal is." Mandela is vroeg Saterdagoggend in die hospitaal opgeneem vir 'n voortdurende longkwaal. "Ek het met die dokters wat hom behandel ontmoet. Hulle het my deeglik ingelig en ek is vol vertroue dat hulle weet wat hulle doen en dat hulle 'n goeie werk doen," het Zuma gesê. "Dit is ernstig maar hy is stabiel en ons almal bid vir sy vinnige herstel." Mandela het gisteraand sy vierde aand in die hospitaal deurgebring. Verskeie familielede het hom die afgelope dae in die hospitaal besoek. Plaaslike en internasionale media kamp intussen steeds uit by die Pretoriase hospitaal waar Mandela glo behandel word.